**O B R A Z L O Ž E N J E**

**I - PRAVNI TEMELJ ZA DONOŠENJE AKTA**

Pravni temelj za donošenje ovog akta je članak 61. Statuta Grada Pula-Pola (“Službene novine” Grada Pule broj 7/09, 16/09, 12/11, 01/13, 2/18, 2/20, 4/21 i 5/21) kojim je propisano da Gradonačelnik Grada Pule donosi akte iz svog djelokruga.

Akcijskim planom energetske učinkovitosti Grada Pule 2022.-2024. (“Službene novine” Grada Pule broj 15/22) definirane su mjere energetske učinkovitosti na osnovi kojih su utvrđene i mjere koje se sufinanciraju ovom Odlukom.

**II - OSNOVNA PITANJA KOJA SE UREĐUJU AKTOM**

U fazi pripreme Javnog poziva za dostavu prijava za sufinanciranje mjera energetske učinkovitosti na području grada Pule u 2023. godini, a sve u svrhu njegove optimalne provedbe u korist građana prilagođava se i Odluka o provođenju i sufinanciranju mjera energetske učinkovitosti na području Grada Pula-Pola kako slijedi. Zbog nedostupnosti energetskih razreda A,B i C (po novim energetskim oznakama), za pojedine kućanske uređaje na hrvatskom tržištu, omogućuje se sufinanciranja energetskih razreda D i E (po novim energetskim oznakama) za kućanske uređaje kojima su to trenutno najviši dostupni energetski razredi na domaćem tržištu. Također, obzirom da je od 1.01.2023. godine u Republici Hrvatskoj nastupila promjena valute iz kuna u euro, iznosi sufinanciranja u novoj Odluci izraženi su u važećoj valuti, u eurima. Omogućava se i sufinanciranje mjera prilaganjem računa izdanih u godini koja prethodi godini objavi Javnog poziva, kako bi se građanima koji su podnijeli zahtjev nakon iskorištenja sredstava mogli ponoviti zahtjev u narednoj godini, prilikom raspisivanja novog Javnog poziva. Stupanjem na snagu ove Odluke, Odluka o provođenju i sufinanciranju mjera energetske učinkovitosti na području Grada Pula-Pola (KLASA: 372-01/22-01/264, URBROJ: 2163-7-04-04-0455-22-2 stavlja se van snage.

Ovom se Odlukom utvrđuju uvjeti, kriteriji i postupak provođenja mjera poticanja energetske učinkovitosti kojima će Grad Pula-Pola sufinancirati:

1. nabavu novih kućanskih uređaja

* perilice rublja: energetskog razreda A,
* perilice posuđa: energetskih razreda A, B ili C,
* hladnjaci: energetskog razreda D i E,
* hladnjaci sa zamrzivačem: energetskih razreda C i D,
* zamrzivači: energetskog razreda D i E,
* sušilice rublja: energetskog razreda A+++,
* klimatizacijski uređaji: energetskih razreda A+++, A+++/A+++, A+++/A++ i A++/A+++;

1. nabavu novih električnih vozila:

* električni bicikli,
* vozila kategorije L1 – mopedi,
* vozila kategorije L3 –motocikli);

1. uslugu izrade glavnog projekta za solarnu elektranu u mrežnom radu za obiteljske kuće;
2. nabavu novih fotonaponskih sunčanih modula potrebnih za izradu solarne elektrane na obiteljskoj kući.

Ovim mjerama Grad utječe na smanjenje potrošnje energije iz neobnovljivih izvora, te smanjenje emisija stakleničkih plinova, a potiče korištenje solarne energije, kao obnovljivog izvora energije.

Mjere energetske učinkovitosti najčešće traže početno višu investiciju, stoga iako dugoročno isplative, često se građani ne opredjeljuju za iste. Grad Pula-Pola, kao jedinica lokalne samouprave koja je usmjerena na održiv razvoj i zelena rješenja provođenje mjera energetske učinkovitosti sufinancirati će na godišnjoj razini a, sama dinamika provedbe mjera ovisi će o raspoloživim proračunskim sredstvima Grada Pula-Pola.

Grad će provođenje mjera energetske učinkovitosti sufinancirati u iznosu od:

* 100,00 eura po pojedinom kućanskom uređaju,
* 340,00 eura po pojedinom električnom vozilu,
* maksimalno 400,00 eura, ali ne više od 30% za uslugu izrade Glavnog projekta za solarnu elektranu u mrežnom radu za obiteljsku kuću,
* maksimalno 1.350,00 eura, ali ne više od 35% za nabavu novih fotonaponskih sunčanih modula potrebnih za izradu solarne elektrane na obiteljskoj kući.

Ovom Odlukom utvrđuje se cjelovit postupak sufinanciranja mjera koji obuhvaća provođenje Javnog poziva, podnošenje Zahtjeva za sufinanciranje, utvrđivanje prijava koje ispunjavaju uvjete Javnog poziva, mjesečnu objavu liste na službenoj internetskoj stranici Grada s popisom korisnika koji su ostvarili pravo na sufinanciranje mjera energetske učinkovitosti te način isplate sredstava korisnicima koji su ostvarili pravo na sufinanciranje.

**III - PROCJENA POTREBNIH FINANCIJSKIH SREDSTAVA**

Financijska sredstva za provedbu ove Odluke utvrđivat će se na godišnjoj razini ovisno o proračunskim sredstvima Grada Pula-Pola na pozicijama energetske učinkovitosti.

Pripremila: Marina Maršanić, dipl.ing.agr.